**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2020-05-25 Nr. TAR-41

 Posėdžio data 2020-05-19. Pradžia 13.00 val. (nuotoliniu būdu).

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Ligita Girskienė, Arvydas Cesiulis, Artūras Razbadauskas, Alina Velykienė, Jurij Šeršniov. Nedalyvauja Vaida Raugelė.

 Savivaldybės administracijos darbuotojai - R. Perminienė, R. Mockus, R. Švelniūtė.

 Kviestiniai asmenys - V. Janušonis, R. Juodviršis, S. Dabravalskis, L. Venckienė, L. Žilinskienė, D. Drungilienė, A. Slatvickis, V. Žalimas, J. Grubliauskienė, A. Nikolajevienė, A. Samuilovas, R. Savickienė.

 DARBOTVARKĖ (patvirtinta bendru sutarimu):

 1. Dėl Klaipėdos miesto savivaldybės tarybos 2019 m. gruodžio 19 d. sprendimo Nr. T2-384 ,,Dėl važiavimo Klaipėdos miesto reguliaraus susisiekimo maršrutų autobusais transporto lengvatos suteikimo 2020 m. švenčių ir renginių metu“ pakeitimo. Pranešėjas R. Mockus.

 2. Dėl Klaipėdos miesto savivaldybės tarybos 2016 m. gegužės 26 d. sprendimo Nr. T2-150 „Dėl visuomenės sveikatos priežiūros organizavimo švietimo įstaigose“ pakeitimo. Pranešėja R. Perminienė.

 3. Dėl pritarimo Klaipėdos miesto savivaldybės asmens sveikatos priežiūros įstaigų 2019 metų veiklos ataskaitoms. Pranešėja R. Perminienė.

 4. Dėl pritarimo Klaipėdos miesto savivaldybės viešosios įstaigos Klaipėdos turizmo ir kultūros informacijos centro 2019 m. veiklos ataskaitai. Pranešėja R. Švelniūtė.

 1. SVARSTYTA. Klaipėdos miesto savivaldybės tarybos 2019 m. gruodžio 19 d. sprendimo Nr. T2-384 ,,Dėl važiavimo Klaipėdos miesto reguliaraus susisiekimo maršrutų autobusais transporto lengvatos suteikimo 2020 m. švenčių ir renginių metu“ pakeitimas.

 Pranešėjas – R. Mockus. Siūlo 2020 m. leisti visiems keleiviams viešuoju transportu važiuoti nemokamai tik Dieną be automobilio metu, kuri planuojama 2020 m. rugsėjo 22 d., visus kitus renginius, kurių metu 2020 metais buvo numatyta galimybė keleiviams ar renginio dalyviams važiuoti viešuoju transportu nemokamai siūloma išbraukti.

 NUTARTA. Pritarti pateiktam sprendimo projektui bendru sutarimu.

 2. SVARSTYTA. Klaipėdos miesto savivaldybės tarybos 2016 m. gegužės 26 d. sprendimo Nr. T2-150 „Dėl visuomenės sveikatos priežiūros organizavimo švietimo įstaigose“ pakeitimas.

 Pranešėja – R. Perminienė. Pažymi, kad sprendimo projektas teikiamas siekiant pakeisti ir nauja redakcija išdėstyti Visuomenės sveikatos priežiūros organizavimo švietimo įstaigose tvarkos aprašą (toliau – Tvarkos aprašas). Tvarkos aprašas keičiamas, atsižvelgiant į pasikeitusią teisinę bazę, t. y. nuo 2020 m. sausio 1 d. įsigaliojusius pakeitimus Lietuvos Respublikos sveikatos apsaugos ministro ir švietimo ir mokslo ministro 2005 m. gruodžio 30 d. įsakyme Nr. V-1035/ISAK-2680 „Dėl Sveikatos priežiūros mokykloje tvarkos aprašo patvirtinimo“.

 NUTARTA. Pritarti pateiktam sprendimo projektui bendru sutarimu.

 3. SVARSTYTA. Pritarimas Klaipėdos miesto savivaldybės asmens sveikatos priežiūros įstaigų 2019 metų veiklos ataskaitoms.

 Pranešėja – R. Perminienė. Informuoja apie asmens sveikatos priežiūros įstaigų 2019 metų darbą.

 Ataskaitas pristato VŠĮ Klaipėdos universitetinė ligoninės vadovas V. Janušonis, VŠĮ Klaipėdos greitosios medicininės pagalbos stoties vadovas R. Juodviršis, VŠĮ Jūrininkų sveikatos priežiūros centro vadovas S. Dabravalskis, Klaipėdos miesto poliklinikos vadovė L. Venckienė, VŠĮ Klaipėdos senamiesčio pirminės sveikatos priežiūros centro L. Žilinskienė, VŠĮ Klaipėdos medicininės slaugos ligoninė D. Drungilienė, VŠĮ Klaipėdos psichikos sveikatos centro vadovas A. Slatvickis, VŠĮ Klaipėdos vaikų ligoninės vadovas V. Žalimas, BĮ Klaipėdos miesto visuomenės sveikatos biuro vadovė J. Grubliauskienė, BĮ Klaipėdos sutrikusio vystymosi kūdikių namų vadovė A. Nikolajevienė.

 A. Velykienė mano, kad pats laikas galvoti, kaip stiprinti VŠĮ Klaipėdos universitetinės ligoninės materialinę bazę, galvoti apie papildomas investicijas.

 A. Razbadauskas teigia, kad sudarytoje mero komisijoje rekomendacijose bus išdėstyta apie tai, kaip pagerinti VŠĮ Klaipėdos universitetinės ligoninės padėtį.

 A. Cesiulis sako, kad mes turime žinoti ligoninės problemas tam, kad pakelti ligoninę iki deramo lygio. Siūlo pritarti pateiktai ataskaitai.

 A. Velykienė pateikia keletą pastebėjimų dėl VŠĮ Klaipėdos greitosios medicininės pagalbos stoties ataskaitos ir rekomenduota išbraukti iš ataskaitos I Skyriaus (Bendrieji reikalavimai) 7 eilutės „Vizija“ (*Vizija* - moderni, besimokanti bei tradicijas puoselėjanti GMP paslaugas teikianti įstaiga su modernia materialine baze (periodiškai atnaujinamais, ne senesniais kaip 5-7 metų automobiliais)“ žodžius „ne senesniais kaip 5-7 metų automobiliais“, taip pat iš teksto (paruoštu pagal naujus Greitosios medicinos pagalbos paslaugų reikalavimus (Lietuvos Respublikos sveikatos apsaugos ministro 2007 m. lapkričio 6 d. įsakymas Nr. V - 895 ,,Greitosios medicinos pagalbos paslaugų teikimo reikalavimai“)“ išbraukti ministro įsakymo formuluotę, iš ataskaitos lentelės išbraukti nereikalingas grafas, pakeisti įstaigos informacinio elektroninio laiško adresą pagal reikalavimus. A. Velykienė siūlo VŠĮ Klaipėdos medicininės slaugos ligoninei atnaujinti internetinę svetainę.

 Pritarta:

 VŠĮ Klaipėdos universitetinė ligoninės ataskaitai: už-4 (A. Velykienė, A. Cesiulis, R. Razbadauskas, J. Šeršniov), susilaiko-2 (K. Bagdonas, L. Girskienė), VŠĮ Klaipėdos greitosios medicininės pagalbos stoties ataskaitai bendru sutarimu, VŠĮ Jūrininkų sveikatos priežiūros centro ataskaitai bendru sutarimu, Klaipėdos miesto poliklinikos ataskaitai bendru sutarimu, VŠĮ Klaipėdos senamiesčio pirminės sveikatos priežiūros centro ataskaitai bendru sutarimu, VŠĮ Klaipėdos medicininės slaugos ligoninė ataskaitai bendru sutarimu, VŠĮ Klaipėdos psichikos sveikatos centro ataskaitai bendru sutarimu, VŠĮ Klaipėdos vaikų ligoninės ataskaitai bendru sutarimu, BĮ Klaipėdos miesto visuomenės sveikatos biuro ataskaitai bendru sutarimu, BĮ Klaipėdos sutrikusio vystymosi kūdikių namų ataskaitai bendru sutarimu.

 NUTARTA. Pritarti pateiktam sprendimo projektui bendru sutarimu.

 4. SVARSTYTA. Pritarimas Klaipėdos miesto savivaldybės viešosios įstaigos Klaipėdos turizmo ir kultūros informacijos centro 2019 m. veiklos ataskaitai.

 Pranešėja – R. Švelniūtė. Teigia, kad sprendimo projekto esmė - pritarti Klaipėdos miesto savivaldybės viešosios įstaigos Klaipėdos turizmo ir kultūros informacijos centro 2019 m. veiklos ataskaitai.

 Sako, kad tarybos sprendimo projektas rengiamas gavus Klaipėdos miesto savivaldybės viešosios įstaigos Klaipėdos turizmo ir informacijos centro 2019 m. veiklos ataskaitą, kuriai yra pritarusi įstaigos valdyba.

 NUTARTA. Pritarti pateiktam sprendimo projektui bendru sutarimu.

 Posėdis baigėsi 15.00 val.

Posėdžio pirmininkas Kazys Bagdonas

Posėdžio sekretorė Lietutė Demidova